b'\n_START_ARTICLE_\nHilda Tov\xc5\xa1ak\n_START_SECTION_\n\xc5\xbdivljenjepis\n_START_PARAGRAPH_\nKariero je Tov\xc5\xa1akova za\xc4\x8dela po osamosvojitvi Slovenije, ko je postala vodja kadrovske slu\xc5\xbebe na Zunanjem ministrstvu. Kot \xc4\x8dlanica takratne vladne stranke SKD je kasneje postala vodja koro\xc5\xa1kega regionalnega odbora stranke in leta 1995 vr\xc5\xa1ilka dol\xc5\xbenosti glavne tajnice stranke. Kmalu je postala glavna tajnica stranke, preden je 1. marca 2001 postala direktorica gradbenega podjetja Vegrad, katerega delni lastnik je postala prek dru\xc5\xbebe poobla\xc5\xa1\xc4\x8denke Vegrad nalo\xc5\xbebe. Leta 2004 je bila ena od nominirank za Slovenko leta, nato pa je podjetje zaradi gospodarske krize za\xc4\x8delo po\xc4\x8dasi zapadati v dolgove, ki jih kmalu ni bilo ve\xc4\x8d sposobno odpla\xc4\x8devati._NEWLINE_S polo\xc5\xbeaja direktorice Vegrada je Tov\xc5\xa1akova uradno odstopila 30. avgusta 2010. Do takrat je zaradi finan\xc4\x8dnih in drugih te\xc5\xbeav podjetja izgubila zaupanje tako delavcev, kot tudi ostalih lastnikov. Podjetje Vegrad nalo\xc5\xbebe je 6. oktobra 2010 razglasilo za\xc4\x8detek ste\xc4\x8dajnega postopka, Hilda Tov\xc5\xa1ak pa se je takrat upokojila.\n_START_SECTION_\nZadeva \xc4\x8cista lopata\n_START_PARAGRAPH_\n12. februarja 2008 je policija v kriminalisti\xc4\x8dni zadevi\xc2\xa0\xc2\xbb\xc4\x8cista lopata\xc2\xab\xc2\xa0aretirala osem ljudi, med katerimi so bili tudi vodilni ljudje v gradbenih podjetjih SCT, Primorje in Vegrad. Aretaciji Ivana Zidarja, Du\xc5\xa1ana \xc4\x8crnigoja in Hilde Tov\xc5\xa1ak je sledila obse\xc5\xbena preiskava zaradi suma podkupovanja na javnem razpisu za izgradnjo kontrolnega stolpa na Letali\xc5\xa1\xc4\x8du Jo\xc5\xbeeta Pu\xc4\x8dnika Ljubljana._NEWLINE_Obto\xc5\xbenica zoper osem aretiranih oseb je bila na Okro\xc5\xbeno sodi\xc5\xa1\xc4\x8de v Ljubljani vlo\xc5\xbeena februarja 2009, nalog za pripor Hilde Tov\xc5\xa1ak pa je bil izdan 2. marca 2013 zaradi suma o nedovoljenem dajanju daril pri posredovanju tujih delavcev za gradbi\xc5\xa1\xc4\x8de Termoelektrarne \xc5\xa0o\xc5\xa1tanj._NEWLINE_Sodi\xc5\xa1\xc4\x8de je 30. marca 2012 sedem obto\xc5\xbeenih v zadevi "\xc4\x8cista lopata" spoznalo za krive, sodba pa je postala pravnomo\xc4\x8dna 21. marca 2013. Hilda Tov\xc5\xa1ak je bila pravnomo\xc4\x8dno obsojena na 14 mesecev zaporne kazni. Tov\xc5\xa1akova je bila 17. maja 2013 izpu\xc5\xa1\xc4\x8dena iz pripora, \xc5\xbee naslednji dan pa je bil zanjo vnovi\xc4\x8d odrejen pripor. Policija Tov\xc5\xa1akove takrat ni uspela izslediti, zaradi \xc4\x8desar je bila zanjo izdana tudi mednarodna tiralica. 21. maja 2013 ji je bil vro\xc4\x8den poziv za prestajanje zaporne kazni.\n_START_SECTION_\nDrugi kazenski postopki\n_START_PARAGRAPH_\nPoleg zadeve \xc4\x8cista lopata je bilo proti Tov\xc5\xa1akovi uvedenih \xc5\xa1e nekaj drugih kazenskih postopkov. V primeru neupravi\xc4\x8dene uporabe denarja iz Vegradove blagajne vzajemne pomo\xc4\x8di, je Tov\xc5\xa1akova krivdo priznala, zaradi \xc4\x8desar ji je Okro\xc5\xbeno sodi\xc5\xa1\xc4\x8de v Celju 10. aprila 2013 izreklo dveletno zaporno kazen. Na istem sodi\xc5\xa1\xc4\x8du je bila vlo\xc5\xbeena tudi obto\xc5\xbenica, ki je Tov\xc5\xa1akovo in nekaj drugih oseb bremenila kaznivega dejanja ponarejnaja listin in goljufije na \xc5\xa1kodo EU v primeru obnove Rimskih term. S tem naj bi Tov\xc5\xa1akova in tedanji direktor Term Maks Bre\xc4\x8dko na podlage goljufije pridobila 3,5 milijona evrov. Nekateri obto\xc5\xbeeni v zadevi so krivdo priznali, Tov\xc5\xa1akova pa se je v tem primeru izrekla za nedol\xc5\xbeno. To\xc5\xbeilstvo je zanjo v tem primeru predlagalo \xc5\xa1est let zaporne kazni. Sodi\xc5\xa1\xc4\x8de je Tov\xc5\xa1akovo v zadevah Betnava in Rimske terme obsodilo na petletno zaporno kazen, ob pravnomo\xc4\x8dnosti sodbe v zadevi \xc4\x8cista lopata in priznanju glede porabe denarja iz blagajne vzajemne pomo\xc4\x8di v Vegradu pa ji je sodi\xc5\xa1\xc4\x8de izreklo enotno kazen sedem let in pol zapora.'